Eerste besoek aan SA vir Belgiese koninklikesPrins Emmanuel, prinses Elisabeth, prins Gabriel en prinses Eléonore saam met koning Philippe en koningin Mathilde. (Foto: Belgiann Royal Palace/Instagram) President Cyril Ramaphosa gaan vandeesweek gasheer vir België se koning Philippe en sy vrou, koningin Mathilde, speel tydens dié koninklike egpaar se eerste amptelike staatsbesoek aan Suid-Afrika. Dié besoek – die eerste aan Suid-Afrika deur die Belgiese monargie – is volgens die Suid-Afrikaanse presidensie “’n demonstrasie van die sterk bilaterale betrekkinge wat tussen die twee lande bestaan”. Die koninklike egpaar sal van 22 tot 27 Maart verskeie amptelike geleenthede saam met Ramaphosa en regeringslede in Pretoria, Johannesburg en Kaapstad bywoon waar hulle met akademici, sakelui en gemeenskapsorganisasies sal ontmoet. Dit blyk dat toerisme, handel, buitelandse beleggings en hernubare energie die hoof gesprekpunte tydens dié besoek gaan wees. Daar word verwag dat die koninklikes ook gewilde Suid-Afrikaanse besienswaardighede sal besoek. Die egpaar sal na Johannesburg reis op Air Belgium, wat in September verlede jaar sy eerste vlug na Suid-Afrika in onderneem het. Die koning en koningin saam met koningin Elizabeth II. (Foto: Belgian Royal Palace/Instagram) Volgens Niky Terzakis, uitvoerende hoof van Air Belgium, is dié lugredery verheug om die koninklike familie op hulle vlug na Suid-Afrika te verwelkom. “Ons direkte vlugte tussen Brussel en Johannesburg bied nie net gerief vir reisigers nie, maar ook waardevolle ekonomiese geleenthede. Die teenwoordigheid van die Belgiese koninklike familie beklemtoon die wedersydse respek en bewondering tussen dié twee nasies. Ons glo hierdie besoek is ‘n belangrike mylpaal vir Air Belgium, en ons sien uit na die vele geleenthede wat daaruit sal vloei,” het Terzakis oor dié geleentheid gesê. Bykomende bronne: Hello, Weet, Brussels Times.